觀音大士贊  其四
作者：釋師範
朝代：宋

paragraphs: 大哉觀自在，善觀諸音聲。
而於諸音聲，不作音聲見。
是見亦寂滅，亦無寂滅者。
由是離衆苦，處處得解脫。
分身十方剎，救度於一切。
然於救度中，而無救度想。
如春在百花，不分長短枝。
又如月在水，不分大小器。
尋聲隨所念，平等獲利益。
是三十二應，十四無畏法。
無量方便門，一一皆成就。
一一成就處，當體皆如幻。
我觀如幻相，願作如幻讚。
若有見聞者，當作如是觀。